แบงก์ชาติจับตาดอกเบี้ยต่ำฉุดเงินออมฮวบ
ธปท.รับดอกเบี้ยต่ำฉุดการออมต่ำ เสี่ยงเกิดเก็งกำไร แต่ไม่กระทบสภาพคล่อง
10 พ.ย. 2558

ธปท.รับดอกเบี้ยต่ำฉุดการออมต่ำ เสี่ยงเกิดเก็งกำไร แต่ไม่กระทบสภาพคล่อง
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า อัตราดอกเบี้ยที่อยู่ในระดับต่ำมาระยะหนึ่ง ทำให้ ธปท.ต้องระมัดระวังเรื่องเสถียรภาพทางการเงิน 2 ประเด็น คือ เงินออมของประเทศที่อยู่ในระดับต่ำ หากจะมีการแก้ปัญหาหนี้ครัวเรือน ก็ต้องมองปัญหาด้านเงินออมที่ได้รับผลกระทบจากอัตราดอกเบี้ยต่ำด้วย
ประเด็นต่อมา คือ อัตราดอกเบี้ยที่ต่ำจึงทำให้เกิดการแสวงหาผลตอบแทนที่สูง โดยไม่คำนึงถึงความเสี่ยง ซึ่ง ธปท.ต้องดูแลและให้ความระมัดระวัง เช่น หุ้นในตลาดหลักทรัพย์บางตัวที่ร้อนแรงขึ้นมาก ส่วนหนึ่งมาจากพื้นฐานของหุ้นตัวนั้นเอง และอาจจะมาจากการแสวงหากำไรที่สูงด้วย โดย ธปท.จะพยายามดูในระดับจุลภาค (ไมโคร) เพื่อดูแลพฤติกรรมดังกล่าว
อย่างไรก็ตาม อัตราดอกเบี้ยที่ต่ำบวกกับโครงสร้างเงินออมของคนไทยที่อยู่ในระดับต่ำ ในระยะสั้นจะไม่ทำให้เกิดปัญหาสภาพคล่อง แม้ว่ารัฐบาลจะส่งเสริมการให้สินเชื่อผ่านมาตรการต่างๆ
ทั้งนี้ สำนักงานเศรษฐกิจการคลัง เปิดเผยว่า ไตรมาส 2 ปีนี้มีมูลค่าการออมรวม 7.69 แสนล้านบาท ลดลง 20.44% จากไตรมาสก่อนหน้าที่มีมูลค่า 1.16 ล้านล้านบาท แต่เพิ่มขึ้น 2.60%จาก ช่วงเดียวกันของปีก่อน ขณะที่สัดส่วน การออมรวมต่อจีดีพี ลดลงจาก 34.18% ในไตรมาสแรกเหลือ 23.48% ใน ไตรมาส 2